הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 65, 2011-12-05 14:30

דב חנין: שלום לכם, אני פותח את הדיון.

דב חנין: על סדר היום - הקמת תחנת כח מונעת בגז באזור התעשיה באר טוביה סמוך לקרית מלאכי.

דב חנין: מאז הישיבה האחרונה, אני מבין שחלו התפתחויות שונות.

דב חנין: אני מבין שהחברות שבשליטתה של הגב' אריסון נסוגו מהכוונה לקחת חלק במיזם הזה, וישנם משקיעים חדשים שנמצאים בשותפות עם חברת טריפל M.

דב חנין: לדבר הזה אולי יש השלכות מסוימות, כמובן שמדובר בתחנה פרטית והבעלות בתחנה פרטית כשלעצמה אינה עניינה של המדינה, אבל נושא של חשמל הוא בוודאי עניין לאומי, ולכן השאלה האם יש השלכה לשינויי הבעלות, והאם גם משרד התשתיות בוחן את המצב מחדש נוכח העובדה שגורמים חדשים נכנסו היא שאלה שאנחנו נרצה לקבל עליה תשובה.

דב חנין: בדיון הקודם אנחנו קיבלנו הבטחה של הות"ל, של משרד הבריאות ושל המשרד להגנת הסביבה לקיים ביניהם סדרת דיונים כדי להביא לאיזשהו סוג של בחינה בריאותית, תסקיר בריאותי, בנוגע לתחנה הזו.

דב חנין: אנחנו נרצה לשמוע בדיון הזה האם הדבר הזה אכן קרה, אכן התקדם, אכן יש לנו נתונים יותר מתקדמים בנושא הזה.

דב חנין: עוד שתי שאלות שאני ארצה לקבל התייחסות לגביהן – משרד התשתיות שינה, אני מבין, לאחרונה, את התפיסה שלו לגבי הקמת תחנות כוח פרטיות, כאשר בניגוד לעבר, משרד התשתיות היום אינו תומך בתחנות פרטיות חדשות אלא מעדיף להרחיב את התחנות הקיימות.

דב חנין: השאלה שלי לנציג משרד התשתיות היא: האם זו באמת הגישה של משרד התשתיות, היום?

דב חנין: ואם כן איך הגישה הזו מתיישבת עם המשך ההליך התכנוני להקמת תחנה חדשה.

דב חנין: גם רשות החשמל פרסמה לפני שבוע שבכוונתה לקצץ במכסות החשמל שניתנות לסקטור הפרטי.

דב חנין: לפי הפרסום הזה אין צורך ביותר משתי תחנות פרטיות נוספות כדי למלא את המכסה, תחנות שכבר נמצאות בהקמה.

דב חנין: אם זו התפיסה, מדוע בכל זאת נמשכים הליכי התכנון?

דב חנין: חבר הכנסת יואל חסון חייב לרוץ לדיון אחר.

דב חנין: אדוני, בבקשה.

דב חנין: רשות הדיבור שלך.

יואל חסון: תודה רבה.

יואל חסון: הגעתי לכאן כי אני חושב שהנושא הזה מורכב מאד וחשוב ביותר, וטוב שהוועדה דנה בו.

דב חנין: זו ועדה משותפת לוועדת הפנים ולעבודת העבודה, הרווחה והבריאות.

דב חנין: אנחנו ועדה סטטוטורית של הכנסת.

דב חנין: שווי משקל לוועדה סטטוטורית.

יואל חסון: מצוין.

יואל חסון: ואני שמח שאתה מוביל את העניין הזה.

יואל חסון: אני חושב שתחנת הכוח הזו היא טעות.

יואל חסון: היא טעות קשה ביותר.

יואל חסון: היא טעות גם בשיטה, והיא טעות גם במקום.

יואל חסון: עלול להיות בעצם הימצאותה שם באזור הזה – קראתי ניירות וחוות דעת בנושא וזה עלול להביא גם לבעיה בריאותית וגם לפגיעה במקום הזה, שהוא, אגב, אזור שמתפתח, אזור שהופך להיות יותר ויותר אטרקטיבי מבחינת צעירים, משפחות, מבחינת התפתחות.

יואל חסון: אני יודע על תכניות גם במועצה האזורית ותכניות גם בקרית מלאכי, כמובן, ובכל הדברים האלה, וזה פשוט להמשיך להתייחס לנגב כאל פח האשפה של מדינת ישראל.

יואל חסון: פשוט ככה.

יואל חסון: כל מה שדרומית לאשדוד – אפשר לזרוק לשם.

יואל חסון: זה פח הזבל.

יואל חסון: נשים שם את כל הג'יפה, בשפת העם.

קריאה: יש שם אתיופים, יש מסכנים.

קריאה: אפשר לחסל אותם.

קריאה: ככה מתייחסים אלינו.

יואל חסון: אני לא חושב שהאתיופים מסכנים ואני לא חושב שיש שם תושבים מסכנים, יש שם תושבים שווי זכויות.

יואל חסון: יש שם אזור אדיר שהיום בהתפתחויות שיש של תשתיות התחבורה וכל הדברים האלה, מסביב, הוא יכול רק לצמוח.

יואל חסון: דיברנו רק לא מזמן בנושא של מחאת הדיור, בקיץ האחרון, ודיברנו על הזדמנויות של צעירים למצוא מקומות במחירים סבירים.

יואל חסון: קרית מלאכי, לדוגמה, הפיתוח האחרון שקרית מלאכי הולכת אליו, זו הזדמנות אדירה לדירה להמון צעירים.

יואל חסון: אפשר יותר להגיע, זה יותר קרוב, יש תחבורה יותר טובה.

יואל חסון: לכן, תחנת הכוח הזו היא טעות קשה, ואני לא נכנס לעובדה שאני חושב שבכלל תחנות הכוח הפרטיות יש בהן סימן שאלה גדול וצריך לדון עליהן, והאם יש צורך בתחנות חדשות, להביא לאזור הזה את התחנה הזו, לבנות את זה שם, לייצר את זה פה – לא סתם גם רואים שחברה פרטית אחת יורדת מזה, חברה פרטית אחרת כן נכנסת.

יואל חסון: זה לא נראה לי הפרויקט הכי יציב במזרח התיכון.

קריאה: שתי חברות ירדו מזה, אדוני היושב ראש.

יואל חסון: אני קורא חומרים היטב, אני למדתי את הנושא.

יואל חסון: אני אומר לכם בצורה הכי ברורה וחד משמעית – ואני מצטער שלא אוכל להיות כאן בכל הדיון, אך אני מקווה שזו תהיה רוח הסיכום, גם: אני אומר בצורה ברורה שהכנסת, הוועדה החשובה הזו, צריכה להגיד באופן חד משמעי שתחנת הכוח הזו אין לה מקום במקום הזה.

יואל חסון: היא לא צריכה להיות שם, היא תהיה מחסום אדיר להתפתחות האזור הזה והמקום הזה.

יואל חסון: אנחנו צריכים את המקום הזה, צריכים את האדמות הללו, צריכים שיהיה שם מקום להתפתח, וזו החלטה ברורה שצריך להחליט, וגם, באופן עקרוני, אדוני היושב ראש, לדון בכלל בעניין העקרוני של תחנות הכוח הפרטיות שזה גם שווה דיון, בפני עצמו.

דב חנין: יש לנו פה נציגים של השלטון המקומי?

דרור שור: אני ראש המועצה האזורית באר טוביה.

דרור שור: אנחנו באמת מדברים פה על ישיבת מעקב.

דב חנין: ולכן אתה צריך לצאת מנקודת הנחה שהדברים שלכם נרשמו כבר בדיון הקודם.

דב חנין: אין צורך לחזור על דברים שאמרו, אלא להתייחס למה שקרה מאז אותה ישיבה ועד היום.

דרור שור: אנחנו,

דרור שור: בזמנו, הצגנו סקר סיכונים של ד"ר ברזילי, ואנחנו העברנו את זה, דרך אגב – גם חברת הכנסת אדטו היתה במקום, וראתה שם אזור שרווי – כמעט 70 טון אמוניה, באזור, שרוצים להקים ממש צמוד אליו תחנת כוח מוסקת בגז.

דרור שור: מה שאנחנו ביקשנו זה לראות איזה סקר אחר, שהוא אולי סקר מטעם, אבל סקר כזה עד היום לא קיבלנו, משום מה.

דרור שור: אין לנו אפילו אפשרות לראות אותו.

דרור שור: מה שאנחנו טוענים – זה עבר מישפרו גב ים, אי.

דרור שור: ד.בי, שיכון ובינוי, ועכשיו – טריפל M.

דרור שור: לדעתנו זו חברה חדשה לגמרי, ואם בכלל רוצים לבדוק את ההליך צריך לבדוק אותו מהתחלה, זאת אומרת, לבודק אם החברה בכלל יכולה לעמוד בסטנדרטים של הקמת תחנה מהסוג הזה שבעצם זה סוג של משאב לאומי.

דרור שור: אני חושב שאל"ף, בכלל, מבחינת מיקום, זה המיקום האחרון שמתאים.

דרור שור: הצענו חלופות, העברנו את החלופות אליכם, העברנו את החלופות לבדיקה לכל מי שרק ביקש.

דרור שור: לא דנו בהן בצורה רצינית, בחלופות האלה.

דרור שור: יש לנו 140 אלף דונם בתחום שיפוט מועצה אזורית באר טוביה.

דרור שור: אנחנו כרגע בפרויקט שאפשר לקרוא לו פרויקט משותף עם העיר קרית מלאכי, שדיבר עליו קודם חבר הכנסת חסון.

דרור שור: בעצם, מכפילים את העיר, עוד 5,000 יחידות דיור ואולי יותר, על שטחים שבאר טוביה העבירה לעיר קרית מלאכי, תוך כדי באמת הבנה שהמקום הזה הולך להיות מקום שיהיה כיף, טוב לחיות בו, ולא מקום מסוכן שלא ניתן יהיה אחר כך - - אנחנו לא מדברים פה על איזה סוג של תקלה.

דרור שור: נפלו גראדים באזור שלנו רק לפני כמה חודשים, בתוך מושב תימורים שסמוך – 1/2 ק"מ או אפילו פחות, מהמקום המיועד, ואם חס וחלילה קורית תקלה מהסוג הזה – מי שמכיר את הסכנות באמוניה, לא ניתן להתגונן בפני זה, לא ניתן לראות את הגז הזה.

דרור שור: זו תהיה בכיה לדורות ואני מאמין שלפחות פה אנחנו מקבלים את תשומת הלב הראויה, גם של חברי הכנסת וגם שלך כיו"ר הוועדה – שאכן לא נעשתה מספיק חשיבה.

דרור שור: גם אין בכלל תמ"א ארצית שאומרת איפה מותר ואיפה אסור.

דרור שור: ואם היום באים ומדברים על כך שהתפיסה היא להתרכז באותם אלה שקיימים כבר, שיעשו את זה ולא יחפשו מקומות אך ורק בגלל שיש שם בעלי הון עם קרקע פרטית.

דרור שור: ודרך אגב, זה לא עבר לגורם שלישי – כל אחד מחזיק עוד, איפשהו - אי.

דרור שור: די.

דרור שור: בי עוד מחזיקה בשטח.

דרור שור: "שיכון ובינוי" יש לה בטח איזה אחוזים מסוימים במה שיקרה אם טריפל M תקבל את זה, הם פשוט זזים הצידה כדי לא לעמוד בחזית, זה פשוט לא מתאים לתדמית שלהם, הם פוחדים מההיבט הציבורי של החברות האלה, שמציגות את עצמן כירוקות.

דרור שור: לכן זה עבר לאותה חברה, טריפל M, ואנחנו כל פעם נאלצים מחדש להתמודד עם זה.

דרור שור: זה כבר הגיע לבית משפט.

משה (מוץ) מטלון: יש תכנית בעניין הזה, אני חושב.

משה (מוץ) מטלון: תחנות חוף ותחנות שפלה פנימית - -

דרור שור: אין תכנית מאושרת.

קריאה: יש התחייבות של משרד התשתיות, הוא עדיין לא עשה אותה, לתכנית אב לתחנות כוח.

דרור שור: קו הגז עובר לאורך כביש 6.

דרור שור: אנחנו הצענו שילכו לאורך הקו הזה ויקימו שם תחנות, שיחפשו שם את המקומות.

דרור שור: לא יצטרכו להעביר קו הולכה מכביש 6, אזור מועצה אזורית יואב, כמה קילומטרים בין מושב תימורים, מושב ניר בנים, ערוגות ואביגדור – את כל אלה יעבור עם איזה צינור בלחץ של גז, שאצלנו הטרקטורים יודעים לחרוש גם לעומק, ואלוהים יודע מה עלול לקרות שם.

דרור שור: לכן, אלו היו ההצעות שלנו, החלופות שלנו.

רחל אדטו: יש את המושג "דז'ה וו".

רחל אדטו: כבר היינו בזה.

רחל אדטו: גם סיכמנו את הישיבה, בפעם הקודמת.

רחל אדטו: אני אחזור על הנושא שכבר אמרתי בישיבה הקודמת.

רחל אדטו: לדעתי, אחד הדברים שסיכמנו בישיבה הקודמת, שלא יקודם שום דבר בלי תסקיר של השפעה על הבריאות וזה סיכום הישיבה.

רחל אדטו: ואז "שיכון ובינוי", באו אלי ואמרו שהם יביאו תסקיר בריאות.

רחל אדטו: בינתיים התחלפה החברה.

רחל אדטו: עכשיו השאלה היא – אנחנו מתחילים את הכל מאפס?

דב חנין: לא, לא.

דב חנין: ממש לא.

רחל אדטו: הבעלים החדשים נכנס לנעליים עם המחויבויות של החברה הקודמת?

קריאה: הוא כבר צעד שני צעדים קדימה, גברתי.

רחל אדטו: ולכן השאלה – אם כל מה שהעלינו כאן

רחל אדטו: בישיבה הקודמת והיתה הבנה עם "שיכון ובינוי", אנחנו מתחילים את הכל מחדש?

רחל אדטו: ודרור שור יגיד את האלטרנטיבות, וקרית מלאכי יגיד את האלטרנטיבות?

רחל אדטו: אנחנו רוצים להגיע לאותה הנקודה ולהבין אם החברה שקיבלה, החברה החדשה, לוקחת את ההתחייבויות או היא מתחילה את הכל – להתחיל את כל התכנון - -

דב חנין: זו לא תכנית כבקשתך.

דב חנין: הוועדה הזו קיימה דיון.

דב חנין: הגענו למסקנות.

דב חנין: אנחנו עומדים במסקנות שלנו, עומדים בדרישות שלנו, לא פותחים את הכל מחדש אלא מנסים לראות איפה, מול הדרישות שלנו, עומד המצב בשטח.

רחל אדטו: החברה החדשה פה?

דב חנין: כן, נציגיהם פה.

משה (מוץ) מטלון: אני רוצה להצטרף לחברתי, חברת הכנסת אדטו.

משה (מוץ) מטלון: סיימנו את הישיבה בשנה שעברה.

משה (מוץ) מטלון: מה השתנה?

משה (מוץ) מטלון: התחלפו בעלים, יש פה נציגים לבעלים?

קריאות: כן.

קריאות: כן.

משה (מוץ) מטלון: - - תושבים.

משה (מוץ) מטלון: אני שואל – את עמדתכם אנחנו מכירים, אני מבין שהיא גם לא השתנה.

קריאות: היא הוחמרה.

קריאות: יש כמה דברים שהם חמורים יותר.

משה (מוץ) מטלון: אבל היא לא השתנתה.

משה (מוץ) מטלון: אתם טוענים כך, ואני חושב שחשוב לשמוע גם את הבעלים.

משה (מוץ) מטלון: אם אנחנו רוצים להיות ועדה רצינית ומאוזנת, בואו נשמע את כולם.

משה (מוץ) מטלון: נראה איפה אנחנו עומדים, נשמע איפה התסקיר הבריאותי, בכלל, שנעשה, אם בכלל נעשה.

משה (מוץ) מטלון: אחרת לא נתקדם לשום מקום.

שמעון משה: תודה רבה על העמדה שאתם נוקטים.

שמעון משה: אני ראש העיר לשעבר, ואני מייצג את ראש העיר שנמצא כעת בחו"ל.

שמעון משה: מהעיריה הנוכחית נמצא כאן סגן ראש העיר, הרב חיים שטיינר, ומנכ"ל העיריה מר אלי פרץ.

שמעון משה: כפי שפה נאמר, אנחנו מתנגדים למיקום של התחנה.

שמעון משה: אם הממשלה או הגורמים הממלכתיים חושבים שנחוצה תחנת כוח, אנחנו לא נכנסים לשיקול הזה.

שמעון משה: אבל כפי שאמרה קודם גם הגב' אדטו ווגם ידידי, יואל חסון, התחושה שלנו היא שרואים בקרית מלאכי פח הזבל של המדינה.

שמעון משה: אני התמודדתי כראש עיר מול גלי עליה.

שמעון משה: 61 שנה אנחנו קולטים עליה, ואנחנו נמצאים במצוקה.

שמעון משה: הצליח ראש העיר הנוכחי ליצור מהפך חברתי בתוך העיר.

שמעון משה: הולכים לבנות יחד עם באר טוביה, ואני מברך על שיתוף הפעולה שיש בין קרית מלאכי לבאר טוביה, וזה בזכות ראש המועצה וראש העיר.

שמעון משה: והם רוצים להפוך את האזור הזה לפורח.

שמעון משה: הולכים לבנות כ- 5,000 יחידות דיור.

שמעון משה: רוצים למשוך אלינו את אותם זוגות צעירים שרק לפני כמה חודשים צעדו ברחובות וחיפשו פתרונות דיור.

שמעון משה: עם תום מבצע "עופרת יצוקה", משרד הביטחון הפיץ מסמך שמסביר את הסכנות הקיימות באזור שלנו בשל גז אמוניה ורעלים אחרים שנמצאים שם.

משה (מוץ) מטלון: שלא קשורים לתחנה.

משה (מוץ) מטלון: הם נמצאים שם.

שמעון משה: פיצוץ הכי קטן – כל זה מתפוגג באוויר ולא תישאר נמלה בחיים בכל האזור שלנו.

שמעון משה: ואנחנו נמצאים עם הגב אל הקיר.

שמעון משה: אנחנו לא נלחמים על החיים שלנו.

שמעון משה: אנחנו נלחמים על חיי הילדים שלנו.

שמעון משה: הגיעו הבעלים החדשים, שאחד מהם לפחות אני מכיר.

שמעון משה: כמעט בדמעות תנין הם בכו לפנינו שהם לא מתכוונים חס וחלילה לפגוע באף אחד.

שמעון משה: מנגד הם עושים את כל הצעדים כדי להעמיד אותנו בפני עובדה.

שמעון משה: מפעילים את כל הפרוטקציות שיש להם במשרדי הממשלה כדי לדחוף את התכנית בות"ל, מגייסים כוחות, כולל אנשים מאד מפורסמים, שרק אתמול שלשום היו לטובת הציבור ועכשיו הם לטובת הכסף.

שמעון משה: אנחנו פונים אליכם, באמצעותכם, לכנסת ישראל, ולממשלת ישראל: אל תגררו אותנו לצעדים נואשים, כי אנחנו מגינים על הבית שלנו, על הילדים והנכדים שלנו.

דב חנין: תודה רבה.

דב חנין: נציג היזמים.

דב חנין: בבקשה, אדוני.

אהוד לוריא: קודם כל, יש המשכיות מלאה.

אהוד לוריא: זו חברה שקוראים לה IPM באר טוביה, זה לא חשוב כרגע מי הבעלים שלה.

אהוד לוריא: זה גם עבר הסדרה בצורה מסודרת וקיבל את האישור הנדרש לשינוי בעלים.

קריאה: ממי קיבלת אישורים?

קריאה: איזה אישורים?

אהוד לוריא: ממשרד התשתיות.

אהוד לוריא: קיבלנו אישור להעברת הבעלות.

אהוד לוריא: הבעלות על החברה.

אהוד לוריא: ההסמכה היא של החברה.

אהוד לוריא: הפרויקט הוא של חברה.

קריאה: אם מחר חברת אבטחה תיקנה על ידי איזה שהם עבריינים, ואני לא משווה אתכם, חס ושלום.

קריאה: ההסמכה עוברת באופן אוטומטי, והם יכולים להיות חברת אבטחה?

קריאה: מה פתאום.

קריאה: צריך לבחון שאתם באמת מתאימים לדבר הזה.

אהוד לוריא: נעשתה בדיקה.

אהוד לוריא: מה אתה חושב?

'קריאה: לדעתי לא נעשתה בדיקה.

אהוד לוריא: אז נעשתה.

אהוד לוריא: אני אענה לכל דבר.

אהוד לוריא: קודם כל, המיקום הזה הוא לא מיקום שסתם נבחר, הוא הומלץ על ידי משרד התשתיות והמשרד להגנת הסביבה, ויצא על זה דוח.

אהוד לוריא: המדינה לא רוצה שיקימו בשטחים פתוחים, היא רוצה שיקימו באזורי תעשיה.

אהוד לוריא: מפעל כזה, ליצור אנרגיה, זה דבר מאד בטיחותי, נקי, אסתטי לעין.

אהוד לוריא: הוא הרבה יותר טוב ממרבית המפעלים שנמצאים שם וכשהוא יגיע הוא ישפר גם את רמת הבטיחות וגם את רמת הבריאות, כי גז שיגיע יחליף את כל המזוט והסולר - -

קריאות: כמה מפעלים משתמשים במזוט ובסולר?

אהוד לוריא: משתמשים שם.

קריאה: אף אחד.

קריאה: אין שם, אין שם.

קריאה: זו תעשיה קלה.

אהוד לוריא: תבדוק היטב.

שמעון משה: הוא מוכר לוקשים עכשיו, אתה יודע?

קריאות: - -

דב חנין: חברים.

דב חנין: אנחנו מקיימים פה דיון מסודר.

דב חנין: מר לוריא קיבל את רשות הדיבור.

דב חנין: הוא אומר את דעתו, לא את דעתך.

אהוד לוריא: זה גם דבר מאד מאד בטיחותי וכשיוגש התסקיר כולם יוכלו לראות את זה.

אהוד לוריא: אין שם מחסני גז.

אהוד לוריא: כל המדינה תהיה מרושתת בגז.

אהוד לוריא: יש כאן מהפכה גדולה במדינה, ובאר טוביה היא חלק מהמהפכה.

אהוד לוריא: יש גם תחנת כוח בגז בצפון תל אביב, ויש בעוד הרבה מקומות.

אהוד לוריא: הגז כנראה יגיע לכל מקום.

אהוד לוריא: לכל אזור תעשיה.

אהוד לוריא: כי זו הקדמה - זה נקי, טוב, חסכוני וזה מצעיד את המדינה קדימה.

אהוד לוריא: אין סיבה שבאר טוביה לא תלך עם המדינה הזו קדימה למהפכת הגז.

משה (מוץ) מטלון: רידינג היום זה גז, נכון?

אהוד לוריא: כן, וזה הרבה הרבה יותר קרוב לתושבים.

אהוד לוריא: ומה שמטריד אותם, חלילה, מחירי הדירות – לא ירדו שם, עלו שם.

קריאה: אל תדבר בשמנו, בבקשה.

באהוד לוריא: בסדר.

באהוד לוריא: סליחה.

באהוד לוריא: מטריד אתכם עניין הביטחון, כל השאר לא מטריד אתכם.

באהוד לוריא: כך אמרתם במפגש אתנו.

באהוד לוריא: אין שום בעיית ביטחון, שום דבר.

באהוד לוריא: המפעל הזה לא משפיע על הסביבה שלו מבחינת ביטחון.

באהוד לוריא: וכשאנחנו נגיע, רמת הביטחון תעלה.

דב חנין: אנחנו שמענו את העמדה הזו גם בדיונים קודמים.

דב חנין: העמדה שלך ממשיכה גם את העמדה של היזמים מהדיון הקודם.

אהוד לוריא: יש שם בהחלט באזור התעשייה אמוניה, כפי שציינתם, אני לא יודע אם אלה הכמויות שאתם מציינים.

אהוד לוריא: עד היום לא שיתפו פעולה אתנו כדי לתת לנו את הנתונים, ונשמח אם ישתפו איתנו פעולה, וגם יתנו לנו דוח ברזילי 2, שמסתירים אותו מאתנו.

אהוד לוריא: נשמח לכלול אותו גם בתסקיר.

אהוד לוריא: אם צריך, צריך לשפר את עניין האמוניה ואנחנו גם מוכנים לסייע בעניין הזה.

אהוד לוריא: אז בבקשה.

אהוד לוריא: אנחנו נעזור, ואפשר להביא את רמת הבטיחות של האזור לרמה הרבה יותר גבוהה כשהתחנה תגיע.

יואל חסון: אתה באת ואמרת קודם שהמדינה קיבלה החלטה שתחנות הכוח לא יהיו באזורים פתוחים, אלא באזורי תעשייה.

יואל חסון: אני שואל אותך כיזם, כבעל החברה או כבעלים - לך משנה אם מדינת ישראל תבוא מחר ותגיד – אותה תחנת כוח שלך, אנחנו מאשרים לך עכשיו לבנות אותה במקום אחר – 20 ק"מ מזרחה, במקום אחר.

יואל חסון: משנה לך, או לא משנה לך?

אהוד לוריא: אם המדינה תגיד לי ותעשה את זה?

אהוד לוריא: כבעל תחנה, אין לי בעיה.

אהוד לוריא: אתה שואל אותי בתור אזרח?

אהוד לוריא: אני מעדיף שבאזורי תעשייה יהיו מפעלים - -

יואל חסון: עזוב, אל תהיה עכשיו אזרח.

אהוד לוריא: מפעל צריך להיות באזור תעשייה ולא באזורים פתוחים.

יואל חסון: בסדר.

יואל חסון: אבל המדינה עכשיו תחליט, סתם לדוגמה, על אזור תעשייה אחר.

דב חנין: הוא ענה.

יואל חסון: לא, הוא לא ענה.

יואל חסון: זה חשוב.

יואל חסון: אני רוצה שכבעל חברה - -

דב חנין: הוא אמר שכבעל חברה לא איכפת לו, וכאזרח - -

יואל חסון: כבעל חברה לא איכפת לך, אם יחליטו להזיז את זה?

אהוד לוריא: מהצד הכלכלי זה לא משנה, כל עוד זה יקום במועד שזה יקום, בהשקעות שזה צריך לקום.

אהוד לוריא: מבחינת - -

רחל אדטו: יש חלופה של אזור כפר מנחם, זה מה ששמענו בפעם הקודמת.

אהוד לוריא: אל"ף, גם נגד זה כבר הוגש בג"ץ.

קריאה: ונדחה.

קריאה: ונדחה.

אהוד לוריא: למה פוגעים בשטחים פתוחים?

קריאה: לא פוגעים.

קריאה: זה לא שטח פתוח, אדוני.

קריאה: אתה לא מכיר את העובדות.

קריאה: אתה מדבר - -

אהוד לוריא: צפית זה שטח פתוח.

קריאה: ממש לא.

קריאות: - - -

דב חנין: חברים.

דב חנין: בשלב הזה אני רוצה לשמוע את עמדת המשרד להגנת הסביבה.

דב חנין: בתמצית, שני משפטים.

דב חנין: וקודם כל – מה קורה מאז הישיבה הקודמת?

יבגניה ברנשטיין: זו תכנית, כפי שנאמר פה, ות"לית, להקמה של תחנת כוח על גז טבעי באזור התעשייה.

יבגניה ברנשטיין: השר נפגש גם עם התושבים וגם עם ראש המועצה וגורמים נוספים, והוא בעצם הבהיר שאנחנו עוד לא גיבשנו דעה מקצועית.

יבגניה ברנשטיין: ברגע שיתקבל תסקיר השפעה על הסביבה וסקר סיכונים אנחנו נבדוק אותו וככל שיימצא שצפויה פגיעה - -

דב חנין: התחיל תהליך של הכנת תסקיר - -

משה (מוץ) מטלון: יש סקר סביבתי?

משה (מוץ) מטלון: אלה הדברים החשובים .

יבגניה ברנשטיין: תכף אתייחס לשאלה.

יבגניה ברנשטיין: ממידע שקיבלנו מהות"ל, ויש פה נציגים של הות"ל, אני מניחה שתקבל מהם מידע יותר - -

יואל חסון: איך יצאו לפרויקט הזה בכלל בלי תסקיר סביבתי?

ליטל ידין: אני נציגת הות"ל.

ליטל ידין: לגבי תסקיר השפעה על הסביבה– היועץ הסביבתי של הוועדה העביר הנחיות להכנת התסקיר ליזם באוגוסט 2010.

ליטל ידין: היזם הנוכחי הגיש את הטיוטה של התסקיר בספטמבר שנה זו.

ליטל ידין: היועץ הסביבתי החזיר לו את הטיוטה ודרש רשימה ארוכה של השלמות, ואנחנו מחכים לקבל - -

דב חנין: מה לוח הזמנים של ההשלמות האלה?

ליטל ידין: זה תלוי ביזם, מתי שהוא יגיש אותו.

משה (מוץ) מטלון: אבל בינתיים היזם יכול להמשיך לפעול, ולבנות ולהיערך?

דב חנין: קודם כל, אין היתר.

דב חנין: הוא לא יכול לעשות שום דבר כל עוד אין היתר.

ליטל ידין: ועוד הרבה לפני היתר – הוועדה עוד לא דנה בתכנית והחליטה אם לאשר אותה או לא.

ליטל ידין: גם היא ממתינה לקבלת תסקיר.

יואל חסון: כמו כל הפרויקטים התשתיתיים במדינה – אין מה לחשוש, לא תהיה פה תחנת כוח.

ליטל ידין: אני רק אשלים ואומר – המתכנן של הות"ל התחייב בכתב לראשי הרשויות וכשיגיע התסקיר הוא יעביר אותו לפחות 30 יום לפני מועד הדיון בוועדה.

דב חנין: משרד הבריאות, אתם מעורבים בתהליך הזה?

דוד ויינברג: אנחנו משקיפים בות"ל, ובות"ל דרשנו והתקבלה בקשתנו לערוך שם הערכת סיכון בריאותי.

דב חנין: וזה אמור להיות בתסקיר?

שמשון רוזן: זה לא נדרש בתסקיר.

שמשון רוזן: לפי מיטב ידיעתי, אין דרישה לתסקיר בריאותי.

שמשון רוזן: בניגוד למה שנאמר כאן קודם על ידי חברי הכנסת הנכבדים.

שמשון רוזן: אני תושב בתימורים, מושב קרוב.

שמשון רוזן: אני חלק ממטה המאבק שמנסה להיאבק - -

דב חנין: אדוני אומר שלפי מיטב ידיעתו לא נדרש סקר סיכונים - -

שמשון רוזן: אין דרישה לתסקיר, תשאל.

שמשון רוזן: סליחה.

שמשון רוזן: צריך להבחין בין סקר סיכונים לסקר בריאותי.

שמשון רוזן: סקר סיכונים נכלל בתסקיר השפעה על הסביבה, הוא חלק מהתסקיר, וסקר בריאותי לא נכלל כי עוד לא נסגר אותו - -

יואל חסון: למה לא עשיתם את התסקיר הסביבתי?

יואל חסון: למה לא החזרתם את ההערות?

אהוד לוריא: החודש אנחנו נשלים את כל מה ש - -.

אהוד לוריא: החודש זה יובא.

יעקב אדרי: אמנם הגעתי מאוחר לדיון, אבל הייתי בדיון הקודם.

יעקב אדרי: אני חושב שכל הנימוקים שהיו אז נגד העניין הזה נשארו, רק הבעלים התחלפו, אם אני מבין נכון.

יעקב אדרי: זה מה שקרה.

קריאה: והגראדים יורדים בקצב.

משה (מוץ) מטלון: גראדים לא קשורים לתחנה ולא לאמוניה.

יעקב אדרי: אנחנו סומכים על חברי הכנסת פה שלא יתנו לעסק הזה להיות.

יעקב אדרי: אנחנו נעשה כל מה שביכולתנו כדי שזה לא יהיה.

דב חנין: מישהו רוצה לומר משהו לפני הסיום?

אלי פרץ: כן.

אלי פרץ: אני מנכ"ל העיר קרית מלאכי.

אלי פרץ: אני מלווה את כל התהליך של ההתפתחות של העיר עם ראש העיר, ב-7-8 השנים האחרונות.

אלי פרץ: לבנות עיר כזו- היום בקריית מלאכי אין דירה להשכיר.

אלי פרץ: אין מכירת דירות כי כולם חוזרים הביתה.

אלי פרץ: אני, השנה פתוח שני גנים חדשים כאשר בשנה שעברה פתחתי שלושה גנים חדשים.

אלי פרץ: אנחנו קולטים צעירים, ואני אומר, בלי כחל וסרק – בהמוניהם.

אלי פרץ: יש מודעות לאיכות הסביבה, בצורה קיצונית, אצל הצעירים האלה.

אלי פרץ: המיקום של התחנה הזו אומלל, אם אפשר היה להעביר אותה משם, וכמה שיותר מהר.

אלי פרץ: אני עברתי שתי התקפות אמוניה על קרית מלאכי, כמנכ"ל.

אלי פרץ: שתדעו.

אלי פרץ: האחת היתה באזור התעשייה באר טוביה, שאני נערכתי לפנות שני רחובות, קרוב ל-10,000 איש.

אלי פרץ: לפני כחצי שנה היתה פליטה בווסת באמוניה, בטיבון ויל, לשתי שניות וחצי.

אלי פרץ: חצי מקרית מלאכי הקיאו ואני כמעט פיניתי חצי מהעיר.

אלי פרץ: אני לא לוקח סיכונים כשמדברים על הערכת סיכונים.

אלי פרץ: יש לך פה עיר עם 23,000 איש שמשקמים אותה כבר 8 שנים.

אלי פרץ: אתה בא עם המפעל שלך, ובמקום לקחת אותו 8-10 ק"מ מזרחה, אתה שם אותו במקום שנוח לך, ואתה פוגע פגיעה אנושה בכל מה שיש.

אלי פרץ: אני מקבל אמוניה מבאר טוביה ואני אומר לך – חקרתי את זה גם לעומק.

אלי פרץ: כל נושא האמוניה זו בושה וחרפה.

אהוד לוריא: אמוניה – אתה צודק.

אהוד לוריא: תזיז את האמוניה.

קריאות: - - -

דב חנין: תודה, חברים.

דב חנין: אנחנו מסכמים את הישיבה.

דב חנין: חבר הכנסת חסון – ביקשת משפט אחד.

רחל אדטו: רק תתרשם מזה שהוא היה צריך ללכת לישיבה, וכל כך - -

דב חנין: הישיבות האלה תמיד מרתקות.

יואל חסון: מחכים לי בחדר, ולא נעים לי – כבר עשרים דקות.

יואל חסון: אבל זה באמת נושא חשוב.

יואל חסון: צריך לעשות הפרדה בין הבעלים, החברה, אנשי העסקים פה, ובין המדינה.

יואל חסון: הם אנשי עסקים, לא צריך לבוא אליהם בטענות.

יואל חסון: הם ממלאים את משימתם, וצריכים להביא את החברה שלהם לאן שהם צריכים להביא.

יואל חסון: זה לא ענייננו.

יואל חסון: יש לנו אחריות על האינטרס הציבורי.

יואל חסון: אני לא רוצה לפגוע בכם.

יואל חסון: אני צריך להסתכל על האינטרס הציבורי ואני חושב שהאינטרס הציבורי היום הוא ברור, שצריך להזיז אתכם.

יואל חסון: לא להרוג אתכם, אבל כן להזיז, בצורה שתוכלו לעשות מה שאתם רוצים, מצד אחד, אבל כן לשמור על האינטרס הציבורי.

משה (מוץ) מטלון: אני מסכים עם חבר הכנסת חסון, אני רק חושב שצריך לעשות פה איזונים נכונים.

משה (מוץ) מטלון: לכן אדוני – לא שמענו, אני מחזיק את הפרוטוקול של השנה שעברה, כי לקראת הדיון אמרתי שנרענן את הזיכרון, לפחות נתייחס אל עצמנו כאנשים רציניים.

משה (מוץ) מטלון: אין לנו את עמדת הות"ל, ואין לנו תסקיר סביבתי - -

דב חנין: את עמדת הות"ל שמענו.

משה (מוץ) מטלון: אוקיי.

משה (מוץ) מטלון: אבל אין לנו תסקיר סביבתי, אין לנו תסקיר בריאות.

משה (מוץ) מטלון: אני לא יודע מה קורה במקומות אחרים בעולם כדי שיהיה לי בסיס להשוואה.

משה (מוץ) מטלון: אני יודע שרידינג עובדת היום על גז ושהיא קרובה לכמה בתים בתל אביב, כולל של חלק מהנוכחים פה.

משה (מוץ) מטלון: אני מבקש ממך – תקבע לוחות זמנים שיחייבו גם את הגורמים, כדי שלא נחזור לכאן עוד כמה פעמים עם פרוטוקול חדש ואותן שאלות פתוחות שלא קיבלנו עליהן מענה.

משה (מוץ) מטלון: נקבל מהיזמים, נקבל מהות"ל, נקבל מכולם, ונדע לאן אנחנו הולכים .

שמשון רוזן: מה שאמר חבר הכנסת מטלון – יש התעלמות מוחלטת מהסיכום של הישיבה הקודמת.

שמשון רוזן: אם קוראים את הדברים, לא נעשה שום קידום לנושא סקר הבריאות.

שמשון רוזן: שום דבר לא קרה.

שמשון רוזן: דבר נוסף – אני הלכתי ובדקתי אם בכלל מערך הכיבוי שלנו מוכן לטפל באירועים מהסוג הזה, והוא רחוק מאד מהאירועים האלה.

שמשון רוזן: לטענתו של היזם שהדבר הזה הוא הכי בטוח, אני מפנה אותו לסטטיסטיקה העולמית שמראה שבעולם, בממוצע של יותר מפעם בחודש, בין פעם בשבועיים לפעם בחודש, יש תאונה או תקלה בתחנות כוח ובקווי גז.

שמשון רוזן: גם אם זה בתקן הכי גבוה שבעולם, יש טעויות אנוש, ואסור לנו – מחיר הטעות של לשים תחנה במקום כזה הוא בלתי נסבל.

שמשון רוזן: לכן, גם אם הוא יביא סקר סיכונים מטעמו, וברור לי שהוא יביא סקר שיאמר שהכל נהדר, זה לא המצב.

משה (מוץ) מטלון: אנחנו רוצים משהו אובייקטיבי .

ליליאנה ניצן: גם אני תושבת תימורים ואני רוצה לענות במשפט למר לוריא.

ליליאנה ניצן: קודם כל, לגבי אזור התעשייה – זה אזור תעשייה קלה ולא כבדה, שלא ממש צריכה את כל החשמל הזה.

ליליאנה ניצן: דבר שני – לגבי רידינג, בוא נחשוב מה היה שם קודם –הבתים או רידינג.

ליליאנה ניצן: מי התקרב למי.

קריאה: - -תדייקי.

קריאה: ולגבי הבטיחות, כמו ששמשון רוזן אמר, מרוב שזה בטוח, הסטטיסטיקה אומרת שיש לפחות אחת לשבוע או שבועיים תקלה בתחנה מהסוג הזה או דומה לה.

קריאה: רק לאחרונה בקנדה נחקק חוק שמדבר על לפחות מרחק של 1,500 מ' בתים מתחנת כוח ואני גרה 400 מ' משם.

יואל חסון: גם רידינג רחוק מהבית הראשון.

יואל חסון: אין בית צמוד לרידינג.

יואל חסון: בכל מקרה – מי היה שם קודם?

יואל חסון: חצי מרחק מ - -

שמשון רוזן: לא חצי מרחק ואין שם חומרים מסוכנים.

שמשון רוזן: אין שם חומרים מסוכנים.

אהוד לוריא: - - נעזור לכם להילחם באמוניה.

אהוד לוריא: אל תעזור לנו.

קריאות: - - -

דב חנין: תודה רבה.

דב חנין: אנחנו מסכמים את הדיון.

דב חנין: קודם כל אני אומר כדי שלכולם יהיה ברור – ועדה משותפת כמו כל ועדות הכנסת היא לא במקום גופי התכנון.

דב חנין: ועדות התכנון, החובה שלהן והאחריות שלהן לבצע את ההליך התכנוני בצורה ראויה.

דב חנין: אנחנו בתור ועדה של הכנסת לא מחליפים, לא החלפנו ולא נחליף את גופי התכנון.

דב חנין: לכן אנחנו קודם כל פונים לגופי התכנון לעשות את עבודתם.

דב חנין: הוועדה של הכנסת כן יכולה לקבוע קוים של מדיניות שצריכים לטעמנו להנחות גם את גופי התכנון.

דב חנין: אנחנו קיבלנו החלטה כזו בישיבה הקודמת ואנחנו עומדים על ההחלטה הזו, גם בישיבה הנוכחית.

דב חנין: אנחנו אמרנו שלנוכח הטענות הרציניות שהועלו כאן, אנחנו דורשים שבמקרה הזה יתבצע סקר בריאות מקיף, שיכלול לא רק את סקר הסיכונים הקלאסי אלא תפיסה רחבה של ההשלכות והפוטנציאלים של הסיכון על הבריאות.

דב חנין: אנחנו הרי פה, כמו שחבר הכנסת מטלון העיר – לא הגוף המקצועי שיכול לשבת על הנתונים.

דב חנין: אנחנו יכולים יחד עם זאת לבוא בדרישה לגורמי התכנון לעשות את זה.

דב חנין: הציפיה שלנו שהדרישה הזו אכן תתממש.

דב חנין: זאת אומרת, שהתסקיר הסביבתי יהיה רחב וכולל, יכלול בתוכו גם את סקר הסיכונים וגם השלכות בריאותיות נוספות שיכולות להיות לעניין הזה.

דב חנין: אנחנו רוצים גם להעיר שבסוגיה הזו מאד ברור לנו מטען החששות והחשדות של התושבים.

דב חנין: ככל שהתהליך יהיה יותר שקוף ויותר פתוח, המידע יהיה יותר גלוי, אנשים יוכלו להתייחס.

דב חנין: יכול להיות שחלק מהחששות יקבלו אולי גם תשובות.

דב חנין: אבל זה מחייב תנאי מאד בסיסי של שקיפות.

דב חנין: אני מבין שהתסקיר הנוכחי לא הובא לידיעת התושבים, ואפשר לומר שזה עדיין שלב של טיוטה, בתיקונים, ובשינויים וכדומה, אבל בסופו של דבר הציפיה שלנו והבקשה שלנו היא שהחומרים יובאו לידיעת התושבים של האזור.

דב חנין: אני רוצה לחזור ולהקריא את הדרישה שלנו בדיון הקודם – דרשנו אז מגורמי התכנון לקבל תשובה על האופן שבו מתכוונים לשקלל את המרכיבים הבריאותיים בכל בחינת הסוגיות שנוגעות להקמת תחנת הכוח הזו.

דב חנין: אנחנו ביקשנו גם מכתב מסודר שבו מסבירים לנו בצורה מפורטת איך השיקולים הבריאותיים הולכים להיבדק, ובאיזה צורה, בפרויקט הקונקרטי הזה.

דב חנין: אנחנו, את המכתב הזה עדיין לא קיבלנו.

דב חנין: אז אני מפנה, גברתי, נציגת הות"ל כאן, את הבקשה אליך.

דב חנין: אני מבקש שנקבל במהלך החודש הקרוב מכתב מסודר, בכתב, איך בדיוק הפרמטרים הבריאותיים הולכים להיבדק.

ליטל ידין: זה לא התפקיד של הות"ל, אותו מסמך בריאותי נמצא בדיונים בין מנהל התכנון ומשרד הבריאות.

ליטל ידין: אנחנו לא צד בזה.

דב חנין: אתם צד בזה לעניין התכנית הזו.

דב חנין: ככל ובמידה שאתם רוצים לקדם את התכנית הזו אני מבקש מכם כגוף שאמור לאשר או לא לאשר את התכנית הזו, אני מבקש מכם התייחסות מפורטת איך בדיוק אתם משקללים את כל השאלות הבריאותיות ואת כל הממדים הבריאותיים בהחלטה שלכם.

רחל אדטו: פנו אליכם, משרד הבריאות, בעניין הזה?

דוד ויינברג: לא.

דוד ויינברג: אני רק אדגיש שוב – שאנחנו העברנו את ההנחיות, מבחינתנו, איך עורכים את הערכת סיכון הבריאות - -

רחל אדטו: בעקבות הישיבה בשנה שעברה, או שבכלל, באופן כללי?

דוד ויינברג: באופן כללי.

דב חנין: יש פה נציג של משרד התשתיות?

ליטל ידין: היא ישבה במקרה לידי, וביקשה שאמסור בשמה שבגלל שהדיון התעכב היא היתה צריכה ללכת.

דב חנין: אוקיי.

דב חנין: אנחנו מבקשים ממשרד התשתיות התייחסות לשתי שאלות והן מאד מטרידות אותי, כי אנחנו עדיין לא קיבלנו ממשרד התשתיות איזושהי תכנית אב למשק האנרגיה, למרות שתכנית אב כזו קיימת, היא נמצאת אצלם במגירה, אבל הם לא חושפים אותה לעיון הציבור.

דב חנין: זה הליך לא ראוי ולא תקין.

דב חנין: בסופו של דבר אנחנו לא יכולים להתקדם צעד אחר צעד כל פעם באיזושהי נקודה שפתאום נזכרים שצריך לקדם איזה משהו.

דב חנין: צריכה להיות איזושהי תכנית כוללת והיא צריכה לעמוד לדיון ציבורי, כדי שנבין מה האסטרטגיה של משרד התשתיות בנושא קידום משק האנרגיה.

דב חנין: אבל אני, באופן קונקרטי, רוצה לקבל תשובה.

דב חנין: אנחנו נכתוב לשר התשתיות בעניין הזה.

דב חנין: אני רוצה לקבל תשובה לגבי השאלה האם משרד התשתיות עמדתו העדכנית היא שכן צריך תחנות כוח פרטיות חדשות או שלא?

דב חנין: אם לא צריך תחנות כוח פרטיות חדשות, לא צריך לקדם את התהליך הזה, לא שם ולא במקום אחר.

דב חנין: אם כן צריך תחנות פרטיות חדשות אז צריך יהיה להחליט איפה מקימים את זה.

דב חנין: אבל לא ברור לי האם יש עמדה בשאלה הראשונית של מה צריך בכלל, מה מדינת ישראל צריכה.

דב חנין: מה עמדתו של משרד התשתיות בעניין?

דב חנין: רשות החשמל אומרת שהיא מקצצת מכסות חשמל לסקטור הפרטי ושלפי העמדה הזו שלה, לא צריך יותר משתי תחנות פרטיות שנמצאות היום בתהליך הקמה.

דב חנין: אז אם כבר מקימים את זה שצריך, למה צריך להקים עוד דבר?

דב חנין: אני רוצה להבין את הדברים האלה.

דב חנין: אני רוצה לקבל תשובה גם ממשרד התשתיות וגם מרשות החשמל, ואז, לאחר שנעבור את השלב הזה ויהיה ברור אם משרד התשתיות רוצה תחנות חדשות, ואם רשות החשמל חושבת שצריך תחנות חדשות, אז נגיע לשאלה איפה מקימים את התחנה.

דב חנין: אבל אפילו לא הגענו עדיין לשאלה הזו.

משה (מוץ) מטלון: אבל זה שוב, לא אנחנו.

דב חנין: בסדר.

דב חנין: לא אנחנו מקימים, אבל אנחנו גורם הביקורת שצריך לעקוב אחרי התהליך.

דב חנין: התהליך איכשהו, עושה רושם שהעגלה כבר יצאה לדרך, והסוסים עוד קשורים באורווה.

משה (מוץ) מטלון: מישהו פה בטעות יכול לחשוב או להבין שאנחנו קובעים את מיקום התחנות.

משה (מוץ) מטלון: זה לא אנחנו.

דב חנין: בוודאי שלא.

יואל חסון: יש הערה חשובה שצריכה להיאמר, אפרופו ביקורת.

יואל חסון: דיברנו על אינטרס ציבורי.

יואל חסון: אז אנחנו, בתמונה הכוללת, אבל ביום יום, מי ששומרים על האינטרס הציבורי זה משרדי הממשלה, ומי שמייצגים אותם זה גם, במובן מסוים, הרשויות המקומיות.

יואל חסון: גם פה, בעניין הזה, הרי אם בסוף יהיה פה תהליך, לכאן או לכאן, בטח אם תקום תחנה בסוף, ובוודאי תהיה מורת רוח מהעניין הזה, זה גם יבוא בסופו של דבר למבחן הביקורת.

יואל חסון: יבוא למבחן ביקורת המדינה, ללא ספק, וישאלו - האם כל התהליכים שאתה מציין אותם, וכל הדרישות, וכל הבקשות, האם התקיימו?

יואל חסון: נבדקו?

יואל חסון: אני אומר לכל נציגי הממשלה כאן – תפעלו באמת בזהירות רבה, כי אתם תבחנו על כל דבר שאתם עושים או לא עושים.

דב חנין: חבר הכנסת חסון אומר את הדברים בעדינות.

דב חנין: הוא היה, עד לא מזמן, יושב ראש הוועדה לענייני ביקורת המדינה, ומה שהוא לא רצה להגיד לכם, שאם התהליכים לא יתקיימו כראוי, יש בסוף מבקר מדינה שגם יכול לבדוק את זה.

דב חנין: אז אין שום סיבה שנגיע למצב כזה.

דב חנין: אנחנו רוצים למנוע החלטות לא נכונות.

אהוד לוריא: אני מבטיח לך שאנחנו נתנהג בשקיפות מלאה.

אהוד לוריא: אני מבקש שתבקש את אותו הדבר גם מהצד השני.

אהוד לוריא: אנחנו פונים ומבקשים סיוע כדי להראות להם דברים, להראות שאין בעיה, והם מסתירים מאתנו מידע.

אהוד לוריא: מאתנו – שקיפות מלאה במאת האחוזים.

אהוד לוריא: ביום שנפקיד את התסקיר נשים אותו באתר אינטרנט לכולם, ואני מבטיח למי שצריך פה, מהנציגים, לקבל אותו.

אהוד לוריא: אין בעיה, שרק יגידו לי.

דב חנין: אנחנו מברכים על כך.

ליטל ידין: רציתי להגיד את אותו הדבר – מתכנן הוועדה התחייב כאמור שהוא יעביר את התסקיר שנקבל אותו 30 יום מראש והוא גם פנה במקביל לבקש את אותו דוח ברזילי שאנחנו לא מקבלים אותו.

אהוד לוריא: חשוב מאד, כי הוא מראה שאין בעיה.

אהוד לוריא: התחנה לא משפיעה על הסביבה.

אהוד לוריא: זו עובדה.

דב חנין: חברים יקרים.

דב חנין: אני מודה לכולכם על הדיון הזה.

דב חנין: אנחנו נמשיך במעקב על הנושא.